L'Eliana aconsegueix per fi el finançament necessari per a l'ampliació i millora del CEIP El Garbí
02 de juliol de 2025

• L'Ajuntament celebra l'anunci després de molts anys de treball, reunions i reclamacions.

L'Ajuntament de l'Eliana ha rebut hui la proposta per a ampliar el finançament necessari per a poder executar l'ampliació i adequació del CEIP El Garbí.

L'alcalde, Salva Torrent, ha valorat molt positivament l'anunci, destacant que es tracta d'un pas decisiu després de més de dos anys sol·licitant-ho. Torrent ha recordat que la comunitat educativa també s'havia mobilitzat per a reclamar aquestes obres, fonamentals per al centre.

“Per fi la Conselleria ens dona llum verda per a continuar amb un projecte essencial per al present i futur del CEIP El Garbí i del nostre municipi”, ha afirmat el primer edil, qui ha anunciat que, si es compleixen els terminis previstos, el ple de juliol aprovarà l'acceptació d'aquesta competència i, en l'últim trimestre de l'any, l'Ajuntament estarà llest per a licitar les obres.

Amb aquesta modificació, el finançament global del projecte passa dels 5,18 milions d'euros previstos inicialment a un total de 8 milions d'euros, gràcies a un increment de 2,8 milions d'euros que es distribuirà entre els exercicis 2025, 2026 i 2027.

L'actuació preveu tant l'adequació com l'ampliació del centre educatiu, donant resposta a una reivindicació històrica de la comunitat educativa, que porta 25 anys en barracons, i de l'Ajuntament, que ha defensat sempre la necessitat urgent d'aquestes millores per a garantir unes instal·lacions modernes, segures i adaptades a les necessitats reals de l'alumnat i del professorat.

Torrent ha agraït la labor de totes les persones i entitats que han donat suport a aquesta reivindicació durant anys i ha reiterat el seu compromís ferm amb l'educació pública de qualitat i amb el benestar i futur dels xiquets i xiquetes de l'Eliana.